ai4bharat/Pralekha huggingface dataset:
பிரதமர் அலுவலகம்
புதுதில்லியின் விக்யான் பவனில் தேசிய சரக்குப் போக்குவரத்துக் கொள்கையின் துவக்க விழாவில் பிரதமரின் உரை
மத்திய அமைச்சரவையில் உள்ள எனது நண்பர்களே, சரக்குப் போக்குவரத்து மற்றும் தொழில்துறைகளின் பிரதிநிதிகளே, இதர பிரமுகர்களே, தாய்மார்களே, அன்பர்களே!
விடுதலையின் அமிர்த காலத்தில் இந்தியாவை வளர்ந்த நாடாக மாற்றுவதற்கான முக்கிய நடவடிக்கை இன்று எடுக்கப்பட்டுள்ளது. கடைக்கோடி பகுதி வரை விரைவான விநியோகத்தை உறுதி செய்வது, போக்குவரத்து சம்பந்தமான சவால்களுக்கு முற்றுப்புள்ளி வைப்பது, நேரத்தை சேமிப்பது, உற்பத்தியாளர்களின் செலவை குறைப்பது மற்றும் வேளாண் பொருட்கள் வீணாவதை தடுப்பதற்கு ஆக்கபூர்வமான முயற்சிகள் மேற்கொள்ளப்பட்டன. அதுபோன்ற நடவடிக்கைகளுள் ஒன்றுதான் இன்று அறிமுகப்படுத்தப்பட்டுள்ள தேசிய சரக்குப் போக்குவரத்துக் கொள்கை. இன்று நாம் உலக அளவில் ஐந்தாவது மிகப்பெரிய பொருளாதாரமாக இருக்கிறோம். நாடு வேகமாக மாறி வருகிறது. இன்று சிறுத்தைகளை நாம் விடுவிக்கிறோம். அவற்றின் வேகத்தைப் போலவே சரக்குகளை ஓரிடத்தில் இருந்து மற்றொரு இடத்திற்கு எடுத்துச் செல்ல விரும்புகிறோம். அதே வேகத்தில் நாடும் முன்னேற விழைகிறது.
நண்பர்களே,
இந்தியாவில் உற்பத்தி மற்றும் தற்சார்பு இந்தியா என்ற எதிரொலி இந்தியா மட்டுமல்லாது உலகம் முழுவதும் கூட ஒலிக்கிறது. மிகப்பெரிய ஏற்றுமதி இலக்குகளை இந்தியா நிர்ணயிப்பதோடு, அவற்றை நிறைவேற்றியும் வருகிறது. உற்பத்தி மையமாக இந்தியா வளர்ச்சி பெறுவது என்பது உலக நாடுகளின் மத்தியில் நிலைத்தன்மையை ஏற்படுத்தி வருகிறது. உற்பத்தியுடன் கூடிய ஊக்குவிப்புத் திட்டத்தை நாம் ஆய்வு செய்தால், உலக நாடுகள் அதனை ஏற்றுக் கொள்வதை நம்மால் அறிய முடியும். இதுபோன்ற சூழலில் தேசிய சரக்குப் போக்குவரத்துக் கொள்கை அனைத்துத் துறைகளிலும் புதிய வேகத்தை ஏற்படுத்தியுள்ளது.
நண்பர்களே,
கொள்கை என்பது மட்டுமே இறுதி முடிவு அல்ல. சொல்லப்போனால் அது வெறும் தொடக்கம் தான். கொள்கையும் செயல்திறனும் இணையும்போது தான் முன்னேற்றம் ஏற்படும். எனவே கொள்கை இறுதி செய்யப்படும்போது அரசு மற்றும் இந்த துறையில் ஈடுபட்டுள்ள ஜாம்பவான்களின் செயல்முறையும் பன்மடங்கு அதிகரிக்கிறது. எனினும் கொள்கை என்பது ஒரு வழிகாட்டியை போன்ற உந்து சக்தி. அதனால் இந்த கொள்கையை அரசின் ஆவணமாக மட்டுமே பார்க்கக் கூடாது. தனது கொள்கைகளை வடிவமைத்து, அமல்படுத்துவதற்கு முன்பு களப் பணிகளை இந்தியா தயார் செய்கிறது. அதனால் மட்டுமே அந்தக் கொள்கை வெற்றிகரமாக அமல்படுத்தப்பட்டு, முன்னேற்றத்திற்கான சாத்திய கூறுகள் ஏற்படுகின்றன. அந்த வரிசையில் தேசிய சரக்குப் போக்குவரத்துக் கொள்கையும் திடீரென அறிமுகப்படுத்தப்படவில்லை. எட்டு ஆண்டுகள் கடின உழைப்பின் பலனாக அது அமைந்துள்ளது.
உள்கட்டமைப்பு மேம்பாடு, வர்த்தகத்தின் விரிவாக்கம் மற்றும் வேலைவாய்ப்புகளை அதிகரிப்பதற்கு தேசிய சரக்குப் போக்குவரத்துக் கொள்கையில் அபரிமிதமான வாய்ப்பு உள்ளது. இந்த வாய்ப்புகளை நாம் அனைவரும் ஒன்றிணைந்து பயன்படுத்த வேண்டும். இந்த உறுதிப்பாட்டுடன் மீண்டும் உங்கள் அனைவருக்கும் எனது நல்வாழ்த்துகளைத் தெரிவித்துக் கொள்கிறேன்.
நன்றி.
பொறுப்புத்துறப்பு: இது பிரதமர் உரையின் தோராயமான மொழிபெயர்ப்பாகும். பிரதமர் தமது உரையை இந்தியில் வழங்கியிருந்தார்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணலாம்: https://pib.gov.in/PressReleasePage.aspx?PRID=1860267
பிரதமர் அலுவலகம்
பிரபல கன்னட எழுத்தாளரும் கவிஞருமான திரு சென்னவீர கனவி மறைவுக்கு பிரதமர் இரங்கல்
பிரபல கன்னட எழுத்தாளரும், கவிஞருமான திரு சென்னவீர கனவி மறைவுக்கு பிரதமர் திரு நரேந்திர மோடி இரங்கல் தெரிவித்துள்ளார்.
பிரதமர் வெளியிட்டுள்ள டுவிட்டர் பதிவில் கூறியிருப்பதாவது ;
"திரு சென்னவீர கனவியின் கம்பீரமான கவிதை மற்றும் எழுத்துக்கள் பல தசாப்தங்களாக கன்னட இலக்கியத்தை வளப்படுத்தியுள்ளன. அவரது மறைவு வருத்தமளிக்கிறது. அவரது குடும்பத்தினருக்கும், ஆதரவாளர்களுக்கும் இரங்கல்கள். ஓம் சாந்தி."
பஞ்சாயத்து ராஜ் அமைச்சகம்
‘இந்தியா முழுவதும் 250 மாதிரி கிராம பஞ்சாயத்து தொகுப்புகளை உருவாக்கும் திட்ட’ செயல்பாட்டின் முன்னேற்றம் குறித்து திரு கிரிராஜ் சிங் ஆய்வு
மத்திய ஊரக வளர்ச்சி மற்றும் பஞ்சாயத்து ராஜ் துறை அமைச்சர் திரு கிரிராஜ் சிங் தலைமையில், புதுதில்லியில் 16ந் தேதி காணொலி மூலம் 'இந்தியா முழுவதும் 250 மாதிரி கிராம பஞ்சாயத்து தொகுப்புகளை உருவாக்கும் திட்டம' செயல்பாட்டின் முன்னேற்றத்தை ஆய்வு செய்வதற்கான கூட்டம் நடைபெற்றது. தேசிய ஊரக வளர்ச்சி மற்றும் பஞ்சாயத்து ராஜ் நிறுவனத்தின் இளைஞர்கள் , 250 மாதிரி கிராம பஞ்சாயத்து தொகுப்புகளின் மாநில திட்ட ஒருங்கிணைப்பாளர்கள் உட்பட 210க்கும் மேற்பட்ட பங்கேற்பாளர்கள் இக்கூட்டத்தில் இணைந்தனர். கூட்டத்தில் பஞ்சாயத்து ராஜ் அமைச்சகத்தின் செயலாளர் திரு சுனில் குமார் உள்ளிட்ட மூத்த அதிகாரிகளும் பங்கேற்ற இந்நிகழ்ச்சியில் அமைச்சர் திட்டம் பற்றி கலந்துரையாடினார்.
நிகழ்ச்சியில் பேசிய திரு கிரிராஜ் சிங், ‘இந்தியா முழுவதும் 250 மாதிரி கிராம பஞ்சாயத்து தொகுப்புகளை உருவாக்கும் திட்டத்தின் ’ கீழ் உள்ள கிராம பஞ்சாயத்துகளின் முழுமையான வளர்ச்சியை உறுதி செய்யும் வகையில், மாதிரி கிராம பஞ்சாயத்துகளை மேம்படுத்துவது குறித்து வலியுறுத்தினார். தொலைதூரப் பகுதிகளில் பணிபுரியும் இளைஞர்கள் சமூகப் பங்கேற்புடன் முன்மாதிரியாக இருக்க வேண்டும் என்று அவர் வலியுறுத்தினார். கிராம பஞ்சாயத்துகளில் நிலையான வளர்ச்சி இலக்குகளை எட்டுவதற்கு,
அங்கு செயல்படுத்தப்படும் பல்வேறு திட்டங்களை தீவிரமாக செயல்படுத்தும் உத்திகள், கிடைக்கக்கூடிய வளங்களை ஒருங்கிணைத்து, இந்த மாதிரி கிராம பஞ்சாயத்துகளின் வறுமைக் குறைப்பு மற்றும் பொருளாதார மேம்பாட்டிற்காக அனைத்து பங்குதாரர்களுடன் ஒருங்கிணைந்து செயல்படுவது ஆகியவை பற்றி மத்திய அமைச்சர் வலியுறுத்தினார்.
இத்திட்டத்தின் முன்னேற்றத்தை உறுதி செய்யும் வகையில், ஒரு நாள் தேசிய அளவிலான பயிலரங்கை கூட்டவும், இந்த திட்டத்தின் கீழ் உள்ள கிராம பஞ்சாயத்துகளின் முன்னேற்றம் மற்றும் சாதனைகளை ஆய்வு செய்ய கண்காணிப்பு தகவல் பலகையை உருவாக்கவும் கூட்டத்தில் பரிந்துரைக்கப்பட்டது.
கூட்டத்தின் தொடக்கத்தில், ‘இந்தியா முழுவதும் 250 மாதிரி கிராம பஞ்சாயத்து தொகுப்புகளை உருவாக்குவதற்கான திட்டத்தின்’ கீழ் பல்வேறு அம்சங்கள் மற்றும் முன்னேற்றம் பற்றிய விரிவான விளக்கக்காட்சி வழங்கப்பட்டது. பல்வேறு மாநிலங்களைச் சேர்ந்த கீழ்மட்ட அளவில் தங்கள் அனுபவங்களைப் பகிர்ந்து கொண்டனர்.
வணிகம் மற்றும் தொழில்துறை அமைச்சகம்
உலகின் புதுமைகள் மற்றும் கண்டுபிடிப்புகளின் மையமாக இந்தியாவை ஆக்குவதற்கான வல்லமை இந்திய ஸ்டார்ட் அப் சூழலியலுக்கு உண்டு: திரு பியூஷ் கோயல்
தேசிய ஸ்டார்ட் அப் ஆலோசனைக் குழுவின் காணொலி கூட்டத்திற்கு மத்திய வர்த்தகம் & தொழில்கள், நுகர்வோர் விவகாரங்கள், உணவு & பொது விநியோகம் மற்றும் ஜவுளி அமைச்சர் திரு பியூஷ் கோயல் இன்று தலைமை வகித்தார்.
கூட்டத்தில் பேசிய அமைச்சர், நிதியியல், வழிகாட்டுதல், வரியியல் ஆகியவற்றில் செயல்படுத்தப்பட்டு வரும் யோசனைகள் நமது புது நிறுவன சூழலியலை மேலும் வலுப்படுத்த உதவும் என்றார். நமது இளைஞர்களின் சக்தி, உற்சாகம் மற்றும் திறமை ஆகியவற்றின் பிரதிபலிப்பாக நமது புது நிறுவன சூழலியல் விளங்குவதாக கூறிய அமைச்சர், ஸ்டார்ட் அப் இந்தியா இயக்கம் மூலம் 'செய்யலாம்' என்ற மனநிலை 'செய்ய முடியும்' என்பதாக மாறி இருப்பதாக கூறினார்.
உலகின் புதுமைகள் மற்றும் கண்டுபிடிப்புகளின் மையமாக இந்தியாவை ஆக்குவதற்கான வல்லமை இந்திய ஸ்டார்ட் அப் சூழலியலுக்கு உண்டு என்று திரு பியூஷ் கோயல் கூறினார். வளர்ந்து வரும் புது தொழில் முனைவோருக்கு ஊக்கம் அளிப்பதற்காக தேசிய ஸ்டார்ட் அப் ஆலோசனைக் குழு பணியாற்றி வருவதாக அமைச்சர் தெரிவித்தார்.
புது நிறுவனங்களை அதிக போட்டித் திறன் மிக்கவையாக ஆக்கி ஸ்டார்ட் அப்புகளின் தலைநகரமாக இந்தியாவை மாற்ற தேசிய ஸ்டார்ட் அப் ஆலோசனைக் குழு இலக்கு நிர்ணயித்து உள்ளதாக திரு கோயல் தெரிவித்தார். விடுதலையின் அம்ரித் மகோத்சவத்தை ஒட்டி, 75-வது சுதந்திர தினத்திற்குள் 75 புது நிறுவனங்கள் யூனிகார்ன்களாக மாற்ற தேசிய ஸ்டார்ட் அப் ஆலோசனைக் குழு வசதி அளிக்க வேண்டும்.
ஸ்டார்ட் அப் புரட்சியை உருவாக்க வேண்டும் என்று வலியுறுத்திய அமைச்சர், புதிய கல்விக்கொள்கை 2020 மூலம் இளம் வயதிலேயே ஸ்டார்ட் அப் சிந்தனைகளை மாணவர்களின் மனங்களில் பள்ளிகள் விதைக்கும் என்றார். நாளைய வேலை வாய்ப்புகளை உருவாக்குபவர்களாகவும், புதுமைகளின் உந்து சக்தியாகவும், நான்காவது தொழில் புரட்சியின் தலைவர்களாகவும் இளைஞர்கள் உள்ளார்கள் என்றும் அவர் கூறினார்.
இந்தியா முழுவதும் குறிப்பாக இரண்டாம் மற்றும் மூன்றாம் நிலை நகரங்களில் புது நிறுவனங்கள் உருவாக வேண்டும் என்று திரு கோயல் கூறினார். இதன் மூலம் வேலைவாய்ப்புகள் உருவாகும் என்றும் இணைப்புகள் வலுப்படும் என்றும் அவர் தெரிவித்தார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1746455
பிரதமர் அலுவலகம்
13-வது பிரிக்ஸ் மாநாட்டில் பிரதமரின் தொடக்க கருத்துக்கள்
மேதகு
அதிபர் புதின்,
அதிபர் ஜி,
அதிபர் ரமாபோஸா,
அதிபர் பொல்சனாரோ அவர்களே வணக்கம்.
இந்த பிரிக்ஸ் மாநாட்டுக்கு உங்கள் அனைவரையும் வரவேற்கிறேன். பிரிக்ஸ் அமைப்பின் 15-வது ஆண்டில் இந்த மாநாட்டுக்கு தலைமைவகிப்பதற்காக நானும், இந்தியாவும் மிகுந்த மகிழ்ச்சி அடைகிறோம். உங்களுடனான இந்த மாநாட்டுக்கு விரிவான திட்டத்தை வைத்துள்ளோம். நீங்கள் அனைவரும் ஒப்புக் கொண்டால், இந்தத் திட்டத்தை நிறைவேற்றிவிடலாம். நன்றி, தற்போது திட்டங்கள் ஏற்றுக் கொள்ளப்பட்டுள்ளன.
தலைவர்களே!
இந்தியாவின் தலைமைக்காலத்தில் அனைத்து பிரிக்ஸ் கூட்டு நாடுகளும், ஒவ்வொருவரும் முழுஒத்துழைப்பு அளித்து வருகிறீர்கள். இதற்காக உங்கள் அனைவருக்கும் மனமார்ந்த நன்றியை தெரிவித்துக் கொள்கிறேன். கடந்த 15 ஆண்டுகளில் பல்வேறு சாதனைகளை பிரிக்ஸ் அமைப்பு படைத்துள்ளது. உலகின் வளரும் பொருளாதாரத்தின் சக்திவாய்ந்த குரலாக இன்று நாம் திகழ்கிறோம். வளரும் நாடுகளின் முன்னுரிமைகள் மீது கவனம் செலுத்துவதற்கும் இந்தத் தளம் பயன்படுகிறது.
புதிய வளர்ச்சி வங்கி, இடரை எதிர்கொள்வதற்கான தயார்நிலை அமைப்பு, எரிசக்தி ஆராய்ச்சி ஒத்துழைப்பு அமைப்பு போன்ற வலுவான அமைப்புகளையும் பிரிக்ஸ் ஏற்படுத்தியுள்ளது. இவை அனைத்தும் மிகுந்த வலுவான அமைப்புகளாக திகழ்கின்றன. இதற்காக நாம் அதிகஅளவில் பெருமைகொள்ளலாம் என்பதில் எந்த சந்தேகமும் இல்லை. இருந்தாலும், நாம் மிகுந்த அளவுக்கு சுயதிருப்தி அடைந்துவிடக் கூடாது. அடுத்த 15 ஆண்டுகளில் மேலும் பலன் அளிக்கும் வகையில் பிரிக்ஸ் அமைப்பு இருப்பதை நாம் உறுதிப்படுத்த வேண்டியது அவசியம்.
பெண்கள் மற்றும் குழந்தை நலன் அமைச்சகம்
தேசிய மகளிர் ஆணையத்தின் தலைவர் திருமதி ரேகா சர்மாவின் பதவிக்காலத்தை மேலும் மூன்று ஆண்டுகளுக்கு நீட்டிக்க முடிவு
தேசிய மகளிர் ஆணைய சட்டம், 1990  படி, தேசிய மகளிர் ஆணையத்தின் தலைவியாக 2021 ஆகஸ்ட் 7 முதல் இன்னுமொரு மூன்று வருடங்களுக்கோ அல்லது 65 வயது ஆகும் வரையோ அல்லது மேற்கொண்டு உத்தரவுகள் வரும் வரையோ இவற்றில் எது முன்னதாக நடக்கிறதோ அது வரை, திருமதி ரேகா சர்மாவை அரசு நியமிக்கிறது.
குடியரசுத் தலைவர் செயலகம்
புத்தாண்டு பிறப்பு, ரோங்காலி பிஹு, நப பர்ஷா மற்றும் வைசாகாடி பண்டிகைகளை முன்னிட்டு குடியரசுத் தலைவரின் வாழ்த்து
நாட்டின் பல்வேறு பகுதிகளில் 2021 ஏப்ரல் 14 மற்றும் 15 ஆகிய தினங்களில் கொண்டாடப்பட இருக்கும் புத்தாண்டு பிறப்பு, ரோங்காலி பிஹு, நப பர்ஷா மற்றும் வைசாகாடி ஆகிய பண்டிகைகளை முன்னிட்டு குடியரசுத் தலைவர் திரு ராம் நாத் கோவிந்த் தமது வாழ்த்துகளைத் தெரிவித்துள்ளார்.
"புத்தாண்டு பிறப்பு, ரோங்காலி பிஹு, நப பர்ஷா மற்றும் வைசாகாடி புனித பண்டிகைகளை முன்னிட்டு, இந்தியா மற்றும் வெளிநாடுகளில் வாழும் இந்தியர்களுக்கு எனது மனம் கனிந்த நல்வாழ்த்துகளைத் தெரிவித்துக் கொள்கிறேன்.
நாட்டின் பல்வேறு பகுதிகளில், பல்வேறு முறைகளில் புதிய நம்பிக்கையுடனும், உற்சாகத்துடனும் கொண்டாடப்படும் இந்த புத்தாண்டு பண்டிகைகள், நமது நாட்டின் பன்முகத்தன்மை மிக்க கலாச்சாரத்தை அடையாளப்படுத்துகின்றன. நமது விவசாயிகளின் ஓய்வில்லாத கடின உழைப்பின் மீதான மரியாதையையும் இந்தப் பண்டிகைகள் பிரதிபலிக்கின்றன.
இந்தத் தருணத்தில் நமது நாட்டு மக்களுக்கு அமைதி, வளம் மற்றும் மகிழ்ச்சி ஆகியவற்றை உண்டாக்கவும், நாட்டின் வளர்ச்சிக்காக சகோதரத்துவம் மற்றும் ஒற்றுமையின் செய்தியை பரப்பவும் நாம் உறுதி ஏற்போம். அனைவரும் உடல்நலத்தோடும், மகிழ்ச்சியோடும் இருந்து நாட்டின் முன்னேற்றத்திற்காக புதிய உத்வேகத்துடன் ஒன்றுபட்டு முன்னேறுவோம்."
இவ்வாறு குடியரசுத் தலைவர் தமது வாழ்த்து செய்தியில் தெரிவித்துள்ளார்.
கலாசாரத்துறை அமைச்சகம்
ஸ்ரீ குரு நானக் தேவின் 550-வது பிறந்தநாளை பிரம்மாண்டமாகக் கொண்டாட மத்திய அரசு முடிவு
சீக்கிய மதத்தை தோற்றுவித்த ஸ்ரீ குரு நானக் தேவின் 550-வது பிறந்தநாளை, 2018 நவம்பர் முதல், தேசிய அளவிலும், சர்வதேச அளவிலும் சிறப்பான முறையில் கொண்டாட மத்திய அரசு முடிவு செய்துள்ளது. இந்த ஆண்டு நவம்பர் 23 அன்று தொடங்கும் ஒரு வருட கால கொண்டாட்டத்தின் போது, அவரை நினைவுகூறும் விதமாகவும், பல்வேறு ஆக்கப்பூர்வ நடவடிக்கைகளும் மேற்கொள்ளப்பட உள்ளது.
கீர்த்தனை, கதா, பிரபாத் பேரி, லங்கார் மற்றும் கருத்தரங்குகள், பயிலரங்குகள் உள்ளிட்ட கல்வி சார்ந்த பல்வேறு நடவடிக்கைகளுக்கும் ஏற்பாடு செய்யப்படவுள்ளது. இதில் மத்திய அரசின் அறிவுசார் கூட்டாளியாக அமிர்தசரஸில் உள்ள சிரோண்மணி குருத்வாரா பிரபந்தக் கமிட்டி  செயல்படும். குரு நானக் நினைவு நாணயம் மற்றும் அஞ்சல்தலையும் வெளியிடப்பட உள்ளது.
குரு நானக் தேவின் பெயரில் இங்கிலாந்து மற்றும் கனடாவில் இருக்கைகளும் உருவாக்கப்படும். சர்வதேச கருத்தரங்கு ஒன்றிற்கும் ஏற்பாடு செய்யப்படும். சர்வமத நம்பிக்கை படிப்புக்கான தேசிய நிறுவனம் ஒன்றும் பஞ்சாபில் அமைக்கப்படும்.
குரு நானக் தேவ் பற்றிய நிகழ்ச்சிகளை தூர்தர்ஷன், ராஜ்யசபா மற்றும் லோக் சபா தொலைக்காட்சிகள் நேரலையாக ஒளிபரப்பு செய்யவுள்ளன.
சுல்தான்பூர் லோதி மாநகரம், ‘பிந்த் பாபே நானக் தா’ -வை உள்ளடக்கிய பாரம்பரிய நகரமாக மாற்றப்படும். பாகிஸ்தானின் கர்தார்பூர் சாஹிப்-பை  பார்வையிட ஏதுவாக இந்திய எல்லைக்குள் உயர் சக்தி தொலைநோக்கி  ஒன்று நிறுவப்படும்.
சுல்தான்பூர் லோதி ரயில் நிலையம் மேம்படுத்தப்படும், குரு நானக் தேவ் தொடர்புடைய இடங்கள் வழியாக ரயில் ஒன்றும் இயக்கப்படும்.
சுகாதாரம் மற்றும் குடும்ப நலத்துறை அமைச்சகம்
இந்தியாவில் செலுத்தப்பட்ட மொத்த கொவிட்-19 தடுப்பூசி எண்ணிக்கை 94 கோடியை கடந்தது
நாட்டில் கடந்த 24 மணி நேரத்தில் 66,85,415 தடுப்பூசி டோஸ்கள் செலுத்தப்பட்டுள்ளன. இத்துடன் நாட்டில் செலுத்தப்பட்ட மொத்த கொவிட் தடுப்பூசிகளின் எண்ணிக்கை, இன்று காலை 7 மணி நிலவரப்படி 94 கோடியை  கடந்தது. 92,13,314 அமர்வுகள் மூலம் இந்த சாதனை படைக்கப்பட்டுள்ளது.
கடந்த 24 மணி நேரத்தில் 23,624 பேர் குணமடைந்துள்ளதால், இதுவரை குணமடைந்தோர் மொத்த எண்ணிக்கை 3,32,71,915 ஆக அதிகரித்துள்ளது.
இதைத் தொடர்ந்து குணமடைந்தோர் விகிதம் தற்போது 97.99 சதவீதமாக உள்ளது. கடந்த 2020 மார்ச் முதல் இதுவே அதிகமான அளவு.
மத்திய, மாநில அரசுகளின் கூட்டு முயற்சிகளால், தினசரி கொவிட் பாதிப்பு தொடர்ந்து 105 நாட்களாக 50,000க்கும் கீழ் உள்ளது.
கடந்த 24 மணி நேரத்தில் 18,166 பேருக்குப் புதிதாகத் தொற்று ஏற்பட்டுள்ளது.
நாட்டில் கொவிட் சிகிச்சை பெறுபவர்களின் எண்ணிக்கை 2,30,971; கடந்த 208 நாட்களில் இது மிக குறைந்த எண்ணிக்கை. நாட்டில் மொத்தம் கொவிட் சிகச்சை பெறுபவர்களின் விகிதம் தற்போது 0.68 சதவீதமாக உள்ளது.
கடந்த 24 மணி நேரத்தில் 12,83,212 கொவிட் பரிசோதனைகள் செய்யப்பட்டன. இதுவரை மொத்தம் 58.25 கோடி கொவிட் பரிசோதனைகள்  செய்யப்பட்டுள்ளன.
வாராந்திர தொற்று உறுதி விழுக்காடு தொடர்ந்து 107 நாட்களாக 3 சதவீதத்திற்கும் கீழே, 1.57 சதவீதமாகவும், தினசரி தொற்று உறுதி தற்போது விகிதம் 1.42 சதவீதமாகவும் பதிவாகியுள்ளது. இந்த எண்ணிக்கை 41 நாட்களாக 3 சதவீதத்திற்குக் குறைவாகவும், தொடர்ந்து 124 நாட்களாக 5 சதவீதத்திற்குக் குறைவாகவும் உள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1762591
(Visitor Counter : 156
நிதி அமைச்சகம்
சொத்துக்களை பணமாக்குவது எப்படி? உலக வங்கியுடன் மத்திய அரசு ஒப்பந்தம்
முக்கியமற்ற சொத்துக்களை பணமாக்குவது குறித்த ஆலோசனை சேவைகளை பெற உலக வங்கியுடன், மத்திய அரசின் முதலீடு மற்றும் பொதுச் சொத்து மேலாண்மை துறை இன்று ஒப்பந்தம் செய்துள்ளது.
பங்கு விற்பனை அல்லது மூடல் திட்டத்தின் கீழ் பொதுத்துறை நிறுவனங்களின் முக்கியமற்ற சொத்துக்கள் மற்றும் ரூ.100 கோடிக்கு மேற்பட்ட எதிரிகளின் சொத்து ஆகியவற்றை முதலீடு மற்றும் பொதுச் சொத்து மேலாண்மை துறை பணமாக்குகிறது.
முக்கியமற்ற சொத்துக்களை பணமாக்குவதற்கு முதலீடு மற்றும் பொதுச் சொத்து மேலாண்மை துறை திட்டம் வைத்துள்ளது. தற்போது இத்துறை, முக்கியமற்ற சொத்துக்களை பணமாக்குவது தொடர்பான ஆலோசனைகளை பெற உலக வங்கியுடன் ஒப்பந்தம் செய்ய முடிவு செய்துள்ளது. இத்திட்டத்துக்கு மத்திய நிதியமைச்சர் ஒப்புதல் அளித்துள்ளார். இந்த ஆலோசனை திட்டம், இந்தியாவில் பொது சொத்து பணமாக்குதலை பகுப்பாய்வு செய்கிறது. சர்வதேச மற்றும் சிறந்த நடைமுறைகளுக்கு எதிராக அதன் நிறுவன மற்றும் வணிக மாதிரிகளை மதிப்பீடு செய்வதோடு, செயல்பாட்டு வழிகாட்டுதல்களை மேம்படுத்துவதற்கும், அவற்றை அமல்படுத்துவதற்கான திறனை வளர்ப்பதற்கும் துணைபுரிகிறது.
இந்த திட்டம் முக்கியமற்ற சொத்துக்களை, பணமாக்கும் செயல்முறையை எளிதாக்கும் மற்றும் துரிதப்படுத்தும் என எதிர்பார்க்கப்படுகிறது. மேலும் பயன்படுத்தப்படாத / ஓரளவு பயன்படுத்தப்பட்ட சொத்துக்கள் மூலம் முதலீடுகள் மற்றும் வளர்ச்சிக்கான நிதி ஆதாரங்களை கணிசமாக அதிகரிக்க உதவும் எனவும் எதிர்பார்க்கப்படுகிறது.
------
(Visitor Counter : 178
பிரதமர் அலுவலகம்
பிரதமருடன் நோக்கியா நிறுவனத்தின் தலைவர் சந்திப்பு
நோக்கியா நிறுவனத்தின் தலைவர் மற்றும் தலைமை செயல் அதிகாரி திரு.பெக்கா லண்ட்மார்க், பிரதமர் திரு.நரேந்திர மோடியைச் சந்தித்தார்.
பிரதமர் இது தொடர்பாக வெளியிட்டுள்ள ட்விட்டர் பதிவு வருமாறு:
“திரு.பெக்கா லண்ட்மார்க்குடனான பயனுள்ள சந்திப்பில், தொழில்நுட்பம் சார்ந்த விஷயங்களையும், அதனை சமுதாயத்தின் நலனுக்காக பயன்படுத்துவது குறித்தும் நாங்கள் விவாதித்தோம். அடுத்த தலைமுறை டிஜிட்டல் உள்கட்டமைப்பை உருவாக்குவதில் இந்தியாவின் முன்னேற்றம் குறித்தும் நாங்கள் விவாதித்தோம்”.
பிரதமர் அலுவலகம்
போயிலா போய்ஷக் பண்டிகைக்கு பிரதமர் வாழ்த்து
பிரதமர் திரு நரேந்திர மோடி, போயிலா போய்ஷாக் பண்டிகையை முன்னிட்டு, இந்தியாவிலும், உலகம் முழுவதும் உள்ள வங்காள மக்களுக்கு வாழ்த்துகளைத் தெரிவித்துள்ளார்.
மகிழ்ச்சியான புத்தாண்டு வாழ்த்துகளை, சுட்டுரை வாயிலாகத் தெரிவித்துள்ள பிரதமர், “வங்காள மக்களிடம் காணப்படும், வாழ்வின் மீதான நேசமும், கொண்டாட்டங்களில் காட்டும் உற்சாகமும், உண்மையில் மனதைக் கவர்கின்றன. இந்தியாவிலும், உலகம் முழுவதும் உள்ள வங்காள மக்களுக்கு போயிலா போய்ஷாக் பண்டிகை நல்வாழ்த்துகள் ! இந்த புத்தாண்டு, அனைவருக்கும் வளத்தையும், மகிழ்ச்சியையும், சிறந்த ஆரோக்கியத்தையும் கொண்டு வரட்டும்” என்று கூறியுள்ளார்.
(
சுகாதாரம் மற்றும் குடும்ப நலத்துறை அமைச்சகம்
கொவிட் மாபெரும் தடுப்பூசித் திட்டம்: மொத்த எண்ணிக்கை 15.68 கோடியைக் கடந்தது
கொவிட்-19 தொற்றுக்கு எதிரான, உலகின் மாபெரும் தடுப்பூசி போடும் திட்டத்தின் மூன்றாவது கட்டம் நேற்று தொடங்கப்பட்டதை அடுத்து இந்தியாவில் இதுவரை 15.68 கோடி தடுப்பூசிகள் செலுத்தப்பட்டுள்ளன.
மூன்றாவது கட்டத்தில் தமிழகம்  உள்ளிட்ட 11 மாநிலங்களில் 18-44 வயது வரையில் 86,023 பயனாளிகளுக்கு தடுப்பூசியின் முதல் டோஸ் நேற்று வழங்கப்பட்டது.
இன்று  காலை 7 மணி வரை நாடு முழுவதிலும் உள்ள 22,93,911 முகாம்களில் 15,68,16,031 பயனாளிகளுக்குத் தடுப்பூசிகள் போடப்பட்டுள்ளன.
கடந்த 24 மணிநேரத்தில் 18 லட்சத்திற்கும் அதிகமான தடுப்பூசி டோஸ்கள் போடப்பட்டன.
106-வது நாளான நேற்று , நாடு முழுவதும் 18,26,219 பேருக்குத் தடுப்பூசி செலுத்தப்பட்டது.
நாட்டில் குணமடைந்தவர்களின் எண்ணிக்கை 1,59,92,271 ஆக  இன்று பதிவாகியுள்ளது. கடந்த 24 மணி நேரத்தில் 3,07,865 பேர் புதிதாக குணமடைந்துள்ளனர்.
கடந்த 24 மணி நேரத்தில் 3,92,488 பேர் புதிதாகப் பாதிக்கப்பட்டுள்ளனர்.
கடந்த 24 மணி நேரத்தில் நாடு முழுவதும் பதிவான புதிய பாதிப்புகளில், தமிழ்நாடு, மகாராஷ்டிரா, உத்தரப்பிரதேசம், தில்லி, கர்நாடகா, கேரளா, சத்தீஸ்கர், மேற்கு வங்கம், ஆந்திரப்பிரதேசம், ராஜஸ்தான், ஆகிய பத்து மாநிலங்களில் மட்டும் 72.72 விழுக்காடு பதிவாகியுள்ளது.
அதிகபட்சமாக மகாராஷ்டிராவில் 63,282 பேரும், கர்நாடகாவில் 40,990 பேரும், கேரளாவில் 35,636 பேரும் புதிதாகத் தொற்றுக்கு ஆளாகியுள்ளனர்.
இந்தியாவில் தற்போது 33,49,644 பேர் கொரோனா தொற்றுக்கு சிகிச்சை பெற்று வருகின்றனர். இது மொத்த பாதிப்பில் 17.13 சதவீதமாகும்.
கடந்த 24 மணி நேரத்தில் 3,689 பேர் உயிரிழந்துள்ளனர். தேசிய உயிரிழப்பு விகிதம் 1.10 சதவீதமாகப் பதிவாகியுள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1715478
-------
(Visitor Counter : 182
சுகாதாரம் மற்றும் குடும்ப நலத்துறை அமைச்சகம்
மத்திய பிரதேசத்தில் கொவிடுக்கு எதிரான மக்கள் இயக்கத்தை செயல்படுத்துவது தொடர்பாக டாக்டர் ஹர்ஷ் வர்தன் ஆலோசனை
மத்திய சுகாதாரம் மற்றும் குடும்ப நலத்துறை அமைச்சர் டாக்டர் ஹர்ஷ் வர்தன், மத்திய பிரதேச மாநிலத்தின் உயர் அதிகாரிகள், மாவட்ட ஆட்சியர்கள் மற்றும் மத்திய சுகாதாரத் துறையின் உயர் அதிகாரிகளுடன் ஆலோசனை நடத்தினார்.
மத்திய பிரதேசத்தில் கொரோனா பரவலை, ஒட்டுமொத்த நாட்டுடன் ஒப்பிட்டுப் பேசிய அமைச்சர் டாக்டர் ஹர்ஷ் வர்தன், "இந்தியாவில் தற்போது 89 சதவீதம் பேர் குணமடைந்துள்ளனர். மத்தியபிரதேசத்தில் 90.55 சதவிகிதம் பேர் குணம் அடைந்திருக்கின்றனர். மத்திய பிரதேசத்தில் உயிரிழந்தவர்களின் எண்ணிக்கை 1.73 சதவிகிதம், இது தேசிய சராசரியை விட சற்று கூடுதலானது" என்று கூறினார். பாதிக்கப்பட்டோரின் எண்ணிக்கை தொடர்ந்து குறைந்து வருவதை சுட்டிக்காட்டிய அமைச்சர், அனைவரும் கொவிட் சரியான நடத்தைமுறையை பின்பற்றினால், நோய்த் தொற்று பரவலை கட்டுக்குள் கொண்டுவர முடியும் என்று நம்பிக்கை தெரிவித்தார்.
முகக் கவசம் அணிவது, சமூக இடைவெளியைப் பின்பற்றுவது மற்றும் அடிக்கடி கை கழுவுவது என்ற விழிப்புணர்வை நாட்டின் அனைத்து குடிமக்களிடமும் ஏற்படுத்தும் வகையில் பிரதமர் திரு நரேந்திர மோடி அறிவித்த மக்கள் இயக்கத்திற்காக பிரதமருக்கு அமைச்சர் தமது நன்றியைத் தெரிவித்துக் கொண்டார்.
எதிர்வரும் குளிர்காலம் மற்றும் நீண்ட பண்டிகைக் காலங்களில் நோய்த்தொற்றின் பரவல் அதிகரிக்கக் கூடும் என்பதைக் கருத்தில் கொண்டு மாநில அதிகாரிகள் கூடுதல் விழிப்புணர்வுடன் இருக்க வேண்டும் என்று அமைச்சர் கேட்டுக்கொண்டார்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்: https://pib.gov.in/PressReleasePage.aspx?PRID=1666474
-----
(Visitor Counter : 138
மத்திய அமைச்சரவை
பல்வேறு துறைகளில் அந்நிய நேரடி முதலீட்டுக்கான கொள்கையை மறு ஆய்வு செய்யும் திட்டத்திற்கு மத்திய அமைச்சரவை அனுமதி
பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், பல்வேறு துறைகளில் அந்நிய நேரடி முதலீட்டுக்கான கொள்கையை மறு ஆய்வு செய்ய ஒப்புதல் அளிக்கப்பட்டது.
அந்நிய நேரடி முதலீட்டுக் கொள்கை சீர்திருத்தத்தால் ஏற்படக்கூடிய முக்கிய விளைவுகள் மற்றும் பலன்கள்
- அந்நிய நேரடி முதலீட்டுக் கொள்கைகளில் மேற்கொள்ளப்படும் மாற்றம், அந்நிய நேரடி முதலீடுகளை அதிகளவில் ஈர்க்கக் கூடிய நாடாக இந்தியாவை மாற்றுவதற்கும், முதலீடு, வேலைவாய்ப்பு மற்றும் வளர்ச்சியை அதிகரிக்கவும் வழிவகுக்கும்.
- நிலக்கரித் துறையில், நிலக்கரி விற்பனை, நிலக்கரி சுரங்கப் பணிகளில் தானியங்கி முறையில் 100% அந்நிய நேரடி முதலீட்டிற்கு வழிவகுப்பதோடு, நிலக்கரி சந்தையில் வலுவான போட்டியை ஏற்படுத்தி, சர்வதேச முதலீட்டாளர்களை ஈர்க்க உதவும்.
- மேலும், ஒப்பந்த அடிப்படையிலான உற்பத்தி, இந்தியாவில் உற்பத்தி செய்வோம் திட்டத்தின் நோக்கத்தை அடையவும் உதவும். ஒப்பந்த அடிப்படையிலான உற்பத்திக்கு தானியங்கி முறையில் அந்நிய நேரடி முதலீட்டை அனுமதிப்பது, இந்தியாவின் உற்பத்தித் துறைக்கு பெரும் வரப்பிரசாதமாக அமையும்.
- பட்ஜெட் உரையில் நிதியமைச்சரால் அறிவிக்கப்பட்ட ஒற்றை குறியீட்டில் சில்லரை வணிகத்திற்கான அந்நிய நேரடி முதலீட்டுக்குத் தேவையான நிதி ஆதாரத்தை உள்நாட்டிலேயே திரட்டிக் கொள்வதற்கான நடைமுறைகள் எளிமைப்படுத்தப்படும். போக்குவரத்து, டிஜிட்டல் பணப்பட்டுவாடா, நுகர்வோர் நலன், பயிற்சி மற்றும் உற்பத்தித் திறன் போன்ற துறைகளில் புதிய வேலைவாய்ப்புகளை உருவாக்க ஆன்லைன் விற்பனை உதவிகரமாக இருக்கும்.
- அந்நிய நேரடி முதலீட்டுக் கொள்கையில், மேற்குறிப்பிட்ட திருத்தங்களைக் கொண்டு வருவதன் மூலம், அந்நிய நேரடி முதலீட்டுக் கொள்கை எளிமைப்படுத்தப்பட்டு, நாட்டில் வர்த்தகம் செய்வதை எளிதாக்குவதுடன், பெருமளவில் அந்நிய நேரடி முதலீடுகள் கிடைக்கவும், அதன் மூலம் முதலீடு வருவாய் மற்றும் வேலைவாய்ப்புகள் அதிகரிக்கவும் வழிவகுக்கும்.
கூடுதல் விவரங்களுக்கு www.pib.nic.in. என்ற இணையதளத்தைக் காணவும்.
சிறப்பு சேவைகள் மற்றும் கட்டுரைகள்
நாடு முழுவதும் வீர தீர சாகச  தினத்தையொட்டி நடைபெற்ற ஓவியப் போட்டியில் தமிழ்நாடு மற்றும் புதுச்சேரியைச் சேர்ந்த சுமார் 2,300 பள்ளி மாணவர்கள் பங்கேற்றனர்
நேதாஜி சுபாஷ் சந்திரபோசின் 126-வது பிறந்த தினமான ஜனவரி 23 அன்று நாடு முழுவதும் நடத்தப்பட்ட ஓவியப் போட்டியில் தமிழ்நாடு மற்றும் புதுச்சேரியிலிருந்து 270 பள்ளிகளைச் சேர்ந்த சுமார் 2,300 மாணவர்கள் கலந்து கொண்டனர். மகத்தான தலைவரின் வாழ்க்கை முறையிலிருந்து உத்வேகமும், தேசபக்தியும் மாணவர்கள் பெறும்வகையில் இந்த தினம் வீர தீர சாகச  தினமாகக் கொண்டாடப்பட்டது.
தமிழ்நாடு, புதுச்சேரி மற்றும் அந்தமான் நிக்கோபார் தீவுகளில் கேந்திர வித்யாலயா பள்ளிகள் இயங்கும் இடங்களில் மாவட்ட வாரியாக கல்வித்துறை அமைச்சகத்தின் சார்பில் கேந்திர வித்யாலயா சங்கம் இந்த ஓவியப் போட்டிக்கு ஏற்பாடு செய்திருந்தது. இதில் 130 சிபிஎஸ்இ பள்ளிகள், 101 மாநில அரசுப் பள்ளிகள், 41 கேந்திர வித்யாலயா மற்றும் 4 ஜவஹர் நவோதயா வித்யாலயா பள்ளிகளைச் சேர்ந்த மாணவர்கள் உற்சாகத்துடன் இந்த தனித்துவமான முன்னெடுப்பில் கலந்துகொண்டனர். இதில் 9 பள்ளிகள் அந்தமான் நிக்கோபார் தீவுகளைச் சேர்ந்தவை. மற்றவை தமிழ்நாடு மற்றும் புதுச்சேரியை சேர்ந்தவையாகும். பிரதமர் நரேந்திர மோடி எழுதிய தேர்வுக்கு பயமேன் என்ற புத்தகம் பற்றிய தலைப்பில் போட்டி நடைபெற்றது. இந்த புத்தகம் மாணவர்களுக்கு பல்வேறு வழிமுறைகளை பகிர்ந்து தேர்வு அச்சத்தை குறைக்கிறது.
தேர்வுக்கு பயமேன் என்ற புத்தகத்தில் பிரதமர் குறிப்பிட்டுள்ள வழிமுறைகளின் அடிப்படையில், ‘யோகா மாற்றத்தை ஏற்படுத்துகிறது’, ‘உன்னையே நீ அறிந்துகொள்’, ‘வியக்கத்தக்க இந்தியா’, ‘போராளியாக இரு, கவலைப்படுபவராக இருக்காதே’ உள்ளிட்ட தலைப்புகளின் அடிப்படையில் ஓவியங்கள் மூலம் பல்வேறு பள்ளிகளைச் சேர்ந்த மாணவர்கள் தங்களது படைப்புத்திறனை வெளிப்படுத்தினார்கள்.
ஒவ்வொரு மாவட்டத்திலும் சிறந்த 5 ஓவியங்கள் சிறந்த நிறுவனங்களைச் சேர்ந்த நிபுணர் குழுவால் தேர்ந்தெடுக்கப்பட்டன. அவர்களுக்கு சான்றிதழ், சுதந்திரப் போராட்ட வீரர்கள் குறித்த புத்தகங்கள், தேசிய முக்கியத்துவம் வாய்ந்த தலைப்புகள் அடங்கிய புத்தகங்கள் பரிசாக வழங்கப்பட்டன.
கல்வி அமைச்சகத்தின் இந்த தனித்துவமான முன்னெடுப்பால் இந்தியா முழுவதிலுமிருந்து 50,000-க்கும் மேற்பட்ட மாணவர்கள் பங்கேற்று படைப்புத்திறன் வெளிப்படுத்த வாய்ப்பு ஏற்பட்டது. ஜனவரி 27 அன்று நடைபெறவுள்ள தேர்வு குறித்த கலந்துரையாடல் நிகழ்ச்சியில் இந்திய மாணவர்களுடன் மட்டுமல்லாமல், வெளிநாட்டு மாணவர்கள், பெற்றோர்கள், ஆசிரியர்களுடனும் பிரதமர் நரேந்திர மோடி, தேர்வு மற்றும் பள்ளிபடிப்புக்கு பிந்தைய வழிகள் குறித்து விவாதிக்கவுள்ளதன் ஒரு பகுதியாக இப்போட்டி நடத்தப்பட்டது.